b'\n_START_ARTICLE_\nNicolae Istrati\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen 1818 \xc3\xaentr-o veche familie boiereasc\xc4\x83, unul dintre str\xc4\x83mo\xc8\x99ii s\xc4\x83i \xc3\xaendep\xc4\x83rta\xc8\x9bi fiind \xc3\xaennobilat de \xc8\x98tefan cel Mare, iar un alt str\xc4\x83mo\xc8\x99 a fost domnitorul Istratie Dabija (1661-1665). Tat\xc4\x83l s\xc4\x83u a fost paharnicul Gavril Istrati, iar mama sa era Ecaterina Ilski. Ecaterina Ilski a fost fiica lui Alexandru Ilski, boier bucovinean \xc8\x99i cavaler austriac, \xc3\xaenrudit cu Hurmuz\xc4\x83che\xc8\x99tii. Mama publicistului a r\xc4\x83mas de timpuriu v\xc4\x83duv\xc4\x83 cu trei copii: Nicolae - scriitorul, Meletie - viitor episcop de Hu\xc8\x99i \xc8\x99i o fat\xc4\x83 care se va c\xc4\x83lug\xc4\x83ri._NEWLINE_Nicolae Istrati a fost c\xc4\x83s\xc4\x83torit cu Sevastia, n\xc4\x83scut\xc4\x83 Ciudin \xc8\x99i au avut un fiu - Titus (doctor \xc3\xaen drept la Paris, decan al baroului de Roman, deputat de Vaslui \xc8\x99i senator)._NEWLINE_Instruc\xc8\x9bia lui Nicolae Istrati a fost incomplet\xc4\x83; de altfel, \xc3\xaen prefa\xc8\x9ba dramei "Mihul. O tr\xc4\x83s\xc4\x83tur\xc4\x83 din resbelu lui \xc8\x98tefan cel Mare cu Matei Corvin, regele Ungariei", Nicolae Istrati \xc3\xaensu\xc8\x99i afirm\xc4\x83: \xe2\x80\x9e...Eu nu m-a\xc8\x99 recomanda dec\xc3\xa2t doar\xc4\x83 cu ignorantismul meu; fiindc\xc4\x83 n-am \xc3\xaenv\xc4\x83\xc8\x9bat nimic\xc4\x83 \xc3\xaen toat\xc4\x83 puterea cuv\xc3\xa2ntului; nici chiar vreuna din multele gramatici ale limbii mele... \xe2\x80\x9d. Faptul c\xc4\x83 a fost un autodidact este confirmat \xc8\x99i de al\xc8\x9bii; Dim. R. Rosetti spune \xc3\xaen Dic\xc8\x9bionarul contimporanilor  c\xc4\x83  Nicolae Istrati nu a urmat "nici un curs regulat la vreo \xc8\x99coal\xc4\x83 \xc8\x99i s-a instruit mai mult singur". Dim. R. Rosetti \xc8\x99i Aron Pumnul men\xc8\x9bioneaz\xc4\x83 c\xc4\x83 Nicolae Istrati \xc8\x99i-a construit o renumit\xc4\x83 bibliotec\xc4\x83 la Rotop\xc4\x83ne\xc8\x99ti. \xc3\x8en plus, pe mo\xc8\x99ia sa din jude\xc8\x9bul Suceava, Nicolae Istrati a fondat o \xc8\x99coal\xc4\x83 pentru b\xc4\x83ie\xc8\x9bi \xc8\x99i una pentru fete, iar \xc3\xaen prim\xc4\x83vara anului 1860 a \xc3\xaenfiin\xc8\x9bat \xc8\x99i o \xc8\x99coal\xc4\x83 de declama\xc8\x9bie._NEWLINE_Autodidact cu o bun\xc4\x83 cultur\xc4\x83, Nicolae Istrati impresioneaz\xc4\x83 prin varietatea genurilor abordate: dram\xc4\x83, eseu, poezie, articol de ziar, editare de documente istorice. \xc3\x8en plus, o serie de fragmente din crea\xc8\x9bia sa beletristic\xc4\x83 sunt risipite prin periodicele timpului. \xc3\x8encep\xc3\xa2nd din 1840, N. Istrati desf\xc4\x83\xc8\x99oar\xc4\x83 o sus\xc8\x9binut\xc4\x83 activitate publicistic\xc4\x83, scriind articole de istorie, literatur\xc4\x83, teatru, poezii, fabule \xc8\x99i roman\xc8\x9be. \xc3\x8en acel an \xc3\xaencepe o lung\xc4\x83 colaborare la revista Foaie pentru minte, inim\xc4\x83 \xc8\x99i literatur\xc4\x83, condus\xc4\x83 de George Bari\xc8\x9biu.'